b'\n_START_ARTICLE_\nNaantalin vaakuna\n_START_PARAGRAPH_\nNaantalin vaakuna on Naantalin kaupungin tunnus, joka on saanut aiheensa keskiaikaisesta sinetist\xc3\xa4, joka puolestaan viittaa kunnan nimeen. Nykyisen Naantalin alueelle perustettiin 1440-luvulla birgittalaisluostari, Naantalin luostari, jonka nimi oli latinaksi Vallis Gratiae, \xe2\x80\x9darmon laakso\xe2\x80\x9d, ruotsiksi n\xc3\xa5dens dal. Syntynyt kaupunki nimettiin luostarin mukaan. Latinankielisen nimen alkukirjaimet p\xc3\xa4\xc3\xa4tyiv\xc3\xa4t kaupungin sinettiin, ja my\xc3\xb6hemmin sen kautta kaupungin vaakunaan._NEWLINE_Vaakunan on piirt\xc3\xa4nyt uudelleen Olof Eriksson, ja se vahvistettiin k\xc3\xa4ytt\xc3\xb6\xc3\xb6n 11. lokakuuta 1966. Vaakunan selitys on \xe2\x80\x9dmustassa kent\xc3\xa4ss\xc3\xa4 minuskelikirjaimet vg, joiden yl\xc3\xa4puolella avonainen ritarikruunu; kaikki kultaa\xe2\x80\x9d.'